b'\n_START_ARTICLE_\nJames Stirling (arkkitehti)\n_START_PARAGRAPH_\nSir James Frazer Stirling (22. huhtikuuta 1926 Glasgow \xe2\x80\x93 25. kes\xc3\xa4kuuta 1992 Lontoo) oli brittil\xc3\xa4inen arkkitehti. H\xc3\xa4n oli yksi huomattavimmista postmodernismin arkkitehdeista._NEWLINE_Stirling opiskeli vuodesta 1945 vuoteen 1950 arkkitehtuuria Liverpoolin yliopistossa. Vuonna 1956 h\xc3\xa4n perusti yhdess\xc3\xa4 James Gowanin kanssa arkkitehtitoimisto Stirling & Gowanin. Kaksikon tiet erosivat vuonna 1963. Vuonna 1971 Michael Wilfordista tuli toimiston osakas. Wilford oli ty\xc3\xb6skennellyt toimistossa jo vuodesta 1960 l\xc3\xa4htien. Stirlingin kuoltua vuonna 1992 Wilford otti arkkitehtitoimiston ohjat k\xc3\xa4siins\xc3\xa4._NEWLINE_Stirlingille my\xc3\xb6nnettiin vuonna 1978 Alvar Aalto -mitali. Yhden maailman arvostetuimmista arkkitehtipalkinnoista, Pritzker-palkinnon, Stirling sai vuonna 1981. H\xc3\xa4net ly\xc3\xb6tiin ritariksi vuonna 1992.'